דאגלס מארי
עמדותיו לפי נושא > ישראל, ציונות והאנטישמיות החדשה

בשנת 2013, גינה מארי את העיתונאי ופעיל השמאל הבריטי אוון ג'ונס (אנ') חבר מפלגת הלייבור, שידוע בהצהרותיו האנטי-ציוניות הרבות, על כך שטען באופן שקרי שישראל הרגה ילד בן 11 חודשים במתקפה צבאית. ג'ונס הגיב למארי על כך שהתעלם מדו"ח של האו"ם שאמר כי "תקיפה אווירית של ישראל הרגה מספר רב של חפים מפשע".
בשנת 2014 הגן מארי על פעולותיה של ישראל במהלך מבצע צוק איתן של צה"ל, ברצועת עזה. הוא הצהיר על "זכותה של ישראל להגן על עצמה" והוסיף "אם אתה לא מאמין שלישראל יש את הזכות לעצור קבוצה שהצהירה שוב ושוב מאז הקמתה שהיא רוצה להשמיד את ישראל, אם אתה מאמין שלישראל אין הזכות לעצור את האויב הזה, אז כמובן שאתה לא מאמין שלישראל יש זכות קיום. אתה מאמין שלישראל יש את הזכות למות".
בשנת 2019 ביקר מארי בישראל. הוא השתתף בכנס השמרנות של קרן תקווה בבנייני האומה ונשא הרצאה על האופן שבו השקפת העולם הפרוגרסיבית האוניברסלית שפוגעת ביכולתה של אירופה להתמודד עם רעיונות מוסריים עמוקים. לאחר ביקורו, ערך ריאיון עם העיתון ג'רוזלם פוסט. במהלכו, הוא שיבח את "יחס החברה הישראלית ללאומיות", את גישתה הנוקשה של ישראל ביחס להגירה אל שטחה שפתוחה עבור יהודים בלבד ואמר כי "בישראל רואים בגבולות חזקים את הדרך הטובה ביותר להבטיח שלום, בעוד שבאירופה אנשים רואים בזה גורם למלחמה". מארי המשיך והשווה בין נושאים נוספים בין אירופה לישראל והרחיב על מעמדה של האנטישמיות החדשה בהווה ביחס ליהודים האירופאים, באומרו:
"באירופה, כל מה שקשור לזהות, היסטוריה, פטריוטיות ולאומיות נתפס באור חשוד. בזמן שבישראל, לאומיות נתפסת כטובה, ופטריוטיות היא טובה. נסעתי לברלין בחודש שעבר ולבודפשט בחודש הקודם. באילו מהערים הללו אמרו המנהיגים היהודים [לאחרונה] שלא עונדים סממנים פומביים של יהדות? יש לנו דיאטה בלתי נגמרת של אנשים שמספרים לנו על האנטישמיות של ממשלת הונגריה ואינסוף תירוצים להחלטות פזיזות של קנצלרית גרמניה אנגלה מרקל. מרקל החמירה את המצב ליהודים במדינה שלה, לא ויקטור אורבן. מוסכם שאורבן עשה את הדבר הנכון מהסיבות הלא נכונות ולכן הוא לא צריך לקבל קרדיט, אבל מרקל עשתה את הדבר הלא נכון אבל מסיבות טובות, אז היא מקבלת קרדיט. מה שנעשה על ידי תומכי הגבולות הפתוחים וההגירה הבלתי מוגבלת הוא הרבה יותר גרוע עבור יהודי אירופה מכל דבר מאז תום המלחמה הקרה בכל אחת ממדינות מזרח אירופה".
בתקופת מבצע שומר החומות בשנת 2021 פרסם מארי מאמר שכתב תחת הכותרת "מדוע חלקים מהממלכה המאוחדת מאבדים את הצפון כשישראל מגינה על עצמה?" ובו ביקר את "בורותם" של "הבוכים על הדיספרופורציה במאזן המתים של שני הצדדים". לדבריו, בריאיון שנתן לעיתון הארץ: "קונפליקטים רבים מאופיינים בחוסר מידתיות במספר המתים, זה עניין די שכיח, שקשור לכך שהצד המנצח בעימות סופג פחות אבדות מהצד המפסיד".
בשנת 2023, במהלך מלחמת חרבות ברזל של מדינת ישראל, מארי ביקר בישראל ותמך בפעילותה הצבאית ברצועת עזה בראיונות שערך בתקשורת המערבית לאחר טבח שבעה באוקטובר, והצהיר כי ישראל מוגדרת כ"מדינה היחידה בעולם שאסור לה לנצח במלחמות". בריאיון שערך לאתר הישראלי "ynet", אמר: ”כשיש תנועות בעזה או בכל מקום אחר הקהילה הבינלאומית אומרת לישראל: תוקפים אתכם, אתם רשאים להגיב בצורה שתביא אתכם למצב הקודם שבו הייתם לפני שתקפו אתכם – אבל לא מעבר לכך. גופי התקשורת אוהבים את ה-"BBC", והם באופן מהותי נגד ישראל” והוסיף: "אני לא מעוניין לשמוע פוליטיקאים אמריקאים מטיפים לישראל כשארצות הברית לא מצליחה לשמור על הסדר בניו יורק. אותו דבר כלפי בריטניה – פוליטיקאים שמטיפים לטקטיקה מסוימת בעזה, כשהם לא מבינים בנושא ולא מסוגלים לשמור על הסדר ברחובות שלהם. ישראל יכולה לדאוג לעצמה. יש בוגרי מכללות שחושבים שהם יודעים הכול לגבי העולם והם מאמינים שהעולם מחולק לכובשים ונכבשים. קיים דור של צעירים שהם בורים לחלוטין בנוגע להיסטוריה של ישראל ו-1948, ובכלל בנוגע להיסטוריה של העם היהודי בהקשר של האדמה הישראלית". מארי המשיך לבקר בישראל במהלך המלחמה. ב-10 באוקטובר 2024, בעיצומם של מטחי רקטות שירה ארגון חזבאללה לעבר הגליל בכלל וצפת בפרט, מארי תועד מנגן בפסנתר במרכז הרפואי זיו בעיר.
במהלך אותה שנה, מארי גינה בעמוד הטוויטר שלו את תופעת הכחשת טבח שבעה באוקטובר בעודו מצהיר כי:
האם הם טוענים שישראל המציאה את זה [מעשי הזוועות של חמאס ב-7 באוקטובר 2023]? האם הם אומרים שזה לא נכון? אני אגיד לך מה הם עושים – הכחשת שואה בזמן אמת. הטבח הגדול ביותר של יהודים מאז מלחמת העולם השנייה ויש אנשים שמנסים להכחיש זאת בזמן אמת. זה מעוות מוסרית וחולני.
באפריל 2024 מארי קיבל אות הוקרה מנשיא מדינת ישראל יצחק הרצוג ושר התפוצות והמאבק באנטישמיות עמיחי שיקלי על רקע הפעילות שלו ביחס לישראל מאז תחילת טבח שבעה באוקטובר ומלחמת חרבות ברזל.
ביוני 2024 זכה מארי בפרס אלכסנדר המילטון מטעם מכון אלכסנדר מנהטן (אנ') ונשא נאום ארוך בו שיבח את ישראל, הביא דוגמאות לגילויי גבורה של ישראלים מול טבח שבעה באוקטובר וגינה את העולם המערבי על אידאולוגיית הווק שקיימת בו שמונעת ממנו להביט נכוחה באיום האסלאמיזם וגורמת לו להתנגד לזכותה של ישראל להגן על עצמה. את הפרס הוא הקדיש לעם ישראל באומרו:
אני רוצה להודות למכון מנהטן ולכם על הכבוד העמוק. אבל אני רוצה להקדיש אותו לעם ישראל, מכל הגילים, שמול כתות המוות המוחלט, מול אנשים [הפלסטינים] שלרוב האנשים כאן אין מושג עליהם ושלא יכולים לדמיין מה שהם עשו [בטבח]... אני רוצה להקדיש את קבלת פרס זה לעם ישראל שמול פני המוות בחר בחיים.
במהלך דיבייט שהשתתף בו בקנדה ביוני 2024 על רקע מלחמת חרבות ברזל ואנטישמיות הצהיר מארי על האנטישמיות החדשה באומרו: ”הדבר המעניין באנטישמיות הוא, כפי שידידי הרב יונתן זקס אמר, שזה וירוס שמשנה צורה. הוא נע על פני מאות שנים. כשהיה אפשר לשנוא יהודים בגלל דתם – היהודים היו שנואים בגלל דתם. ואז אי אפשר היה לשנוא אנשים יותר בגלל זה, אז אנשים שנאו את היהודים בגלל הגזע שלהם. ואז אחרי המאה ה-20 [והשואה] אנשים הבינו שגם זה לא רעיון כל כך נהדר. ועכשיו היהודים לא שנואים בגלל דתם או גזעם, אלא בגלל שיש להם מדינה”. כמו כן אמר ביחס לציונות וזכותה של ישראל להגנה עצמית מול ביקורת רבה מצד העולם: ”ההיסטוריה מראה שרק עם אחד יגן על היהודים: העם היהודי. וזו מהות הציונות”.